**PREPORUKA U SVEZI OSIGURAVANJA ZDRAVSTVENE ISPRAVNOSTI VODE ZA LJUDSKU POTROŠNJU I PROVEDBE MONITORINGA VODE NAMIJENJE ZA LJUDSKU POTROŠNJU NA PODRUČJU REPUBLIKE HRVATSKE**

**U TIJEKU EPIDEMIJE COVID-19**

Osiguranje zdravstvene ispravnosti vode za ljudsku potrošnju i osiguravanje higijenskih uvjeta od temeljne su važnosti za zaštitu zdravlja ljudi tijekom pojave epidemije zarazne bolesti, pa tako i epidemije COVID-19.

U preporukama Hrvatskog zavoda za javno zdravstvo od 18. ožujka 2020. godine upućenim županijskim zavodima za javno zdravstvo i javnim isporučiteljima vodnih usluga istaknuto je da je u ovoj kriznoj situaciji važno osigurati kontinuiranu isporuku zdravstveno ispravne vode za ljudsku potrošnju uključujući obveznu provedbu mjera dezinfekcije vode s rezidualnim učinkom. Istaknuta je važnost kontinuiranog praćenja kontrole zdravstvene ispravnosti vode za ljudsku potrošnju u sustavima javne vodoopskrbe kako od strane nadležnih zavoda za javno zdravstvo u okviru državnog monitoringa, tako i okviru monitoringa kojeg provode javni isporučitelji vodnih usluga putem internih kontrola.

Uz naprijed navedene preporuke, Stručno povjerenstvo za vodu namijenjenu ljudskoj potrošnji osnovano na temelju članka 12. Zakona o vodi za ljudsku potrošnju (Narodne novine, broj 64/15, 104/17, 115/18 i 16/20), u skladu s odlukama Nacionalnog stožera civilne zaštite i strožim mjerama kretanja unutar Republike Hrvatske, te analizirajući uz ostalo i najnovije preporuke Svjetske zdravstvene organizacije izdane povodom Svjetskog dana voda, na telefonskoj sjednici održanoj 23. ožujka 2020. godine donijelo je dodatne preporuke javnim isporučiteljima vodnih usluga i županijskim zavodima za javno zdravstvo.

Javnim isporučiteljima vodnih usluga daju se sljedeće preporuke:

* nastaviti provođenje mjera dezinfekcije vode u skladu s dosadašnjim postupcima prema utvrđenim planovima sigurnosti vode odnosno važećim HACCP planovima;
* nastaviti provođenje internih analiza sukladno propisima RH i internim procedurama.

Županijskim zavodima za javno zdravstvo daju se sljedeće preporuke:

* usredotočiti se na provedbu redovitog monitoringa
* preporuča se uzorkovanje radi potrebe provedbe revizijskog monitoringa ukoliko za to postoji mogućnost, odnosno prema potrebi uzorkovati samo na one dodatne pokazatelja koji su relevantni za pojedini distribucijski sustav u smislu dokazivanja da se ispitivanim sustavom javne vodoopskrbe isporučuje zdravstveno ispravna voda za ljudsku potrošnju;
* prilikom ispitivanja zdravstvene ispravnosti vode u objektima koji se prenamjenjuju za karantenu i/ili druge potrebe prema nalogu Nacionalnog stožera civilne zaštite i/ili drugih nadležnih institucija i organizacija Republike Hrvatske nije potrebno provoditi analizu vode na ugljikovodike, već samo na parametre skupine A;
* prema epidemiološkoj procjeni u nekim od prenamijenjenih objekata provesti analizu na određivanje *Legioenella.*

Za potrebe dostave uzoraka u HZJZ ili u županijske zavode za javno zdravstvo vrijedit će propusnice koje djelatnicima izdaju njihove organizacijske jedinice sukladno točki 2b. Odluke o zabrani napuštanja mjesta prebivališta i stalnog boravka u Republici Hrvatskoj, kojom su izuzete dnevne migracije zaposlenih u službama bitnim za pružanje zdravstvene zaštite i održavanje vodoopskrbe i odvodnje.